"Nu e nicio modificare de ultimă instanţă, este vorba de faptul că reprezentantul Grupului minorităţilor naţionale din Camera Deputaţilor a fost trecut în etapa în care au fost trecute partidele politice parlamentare, deci a fost luat din etapa a treia şi a fost trecut în etapa întâi, pentru că acolo îi e rostul, pentru că partidele politice parlamentare erau trecute în prima etapă; în a doua etapă sunt partidele europarlamentare. Nu s-a pierdut, nu s-a câştigat niciun loc decât din etapa a treia a fost trecut în etapa întâi, la un loc cu toate celelalte partide parlamentare. Repet, este grupul parlamentar al minorităţilor naţionale din Camera Deputaţilor, minorităţi naţionale altele decât cea maghiară. Şi din această cauză, ele, toate cele 27-28 de minorităţi cât compun grupul, trebuie să aibă şi ele reprezentanţi, şi au avut întotdeauna reprezentanţi în toate scrutinurile care au fost organizate în ţară, de 32 de ani încoace", a spus preşedintele AEP, în cadrul unei conferinţe de presă susţinute la Palatul Victoria.
Preşedinţii USR şi PMP, Cătălin Drulă, respectiv Eugen Tomac, susţin că Guvernul a modificat textul ordonanţei de urgenţă privind comasarea alegerilor, astfel încât PMP este "scos din secţiile de vot".
"Alertă de hoţie! În ultimul moment, textul OUG Ciolacu-Ciucă este modificat pentru a scoate PMP din secţiile de vot. Îi deranja că erau prea mulţi ochi ca să asigure integritatea votului. Îi deranja că erau prea mulţi ochi ca să asigure integritatea votului. Printr-o şmecherie de 2 bani, este schimbat algoritmul de desemnare a delegaţiilor în secţiile de vot şi PMP, partid cu europarlamentari, este scos în favoarea grupului minorităţilor naţionale din Camera Deputaţilor (altele decât cea maghiară) care primeşte în premieră un reprezentant. Cu această modificare, în secţiile de vot rămâne să apere voturile voastre doar reprezentantul USR (probabil pentru că nu au găsit un algoritm plauzibil să ne scoată şi pe noi)", a scris Drulă, vineri seară, pe Facebook.
El a punctat că modificarea a fost făcută în cursul zilei de vineri, "în ultimul moment, chiar faţă de textul OUG pus în transparenţă acum câteva zile".
Şi liderul PMP, Eugen Tomac, a semnalat această situaţie, precizând că va sesiza toate instituţiile internaţionale "cu privire la acest abuz fără precedent".
"Se pregăteşte o mare fraudă electorală! Guvernul vrea să scoată din secţiile de vot la alegerile europarlamentare din 9 iunie chiar un partid cu reprezentare în Parlamentul European. Se pregăteşte cea mai mare fraudă electorală din ultimii 30 de ani!!! A scoate din secţiile de vot un partid european este un atac fără precedent la adresa democraţiei. Asemenea lovituri la adresa opoziţiei sunt întâlnite doar în regimurile Lukaşenco şi Putin. Vom sesiza toate instituţiile internaţionale cu privire la acest abuz fără precedent! După doi ani de hărţuire şi atac fără precedent la adresa PMP, cu primari şantajaţi şi racolaţi, cu subvenţia tăiată, cu peste 92 de procese iniţiate de membri ai PNL împotriva PMP, acum vine şi această lovitură cu scopul de a scoate din viaţa politică un partid de dreapta nealiniat la remorca PSD", a scris Tomac pe Facebook.
Guvernul a adoptat, în şedinţa de vineri, ordonanţa de urgenţă care declanşează procesul de organizare simultană a alegerilor locale şi pentru Parlamentul European, în data de 9 iunie, a anunţat purtătorul de cuvânt al Executivului, Mihai Constantin.